ราคาทองคำปิดลบหลังตลาดสหรัฐฯปรับตัวขึ้น
สัญญาทองคำตลาดนิวยอร์กปิดปรับตัวลดลงเมื่อคืนนี้ (20 พ.ค.) เนื่องจากนักลงทุนเทขายทรัพย์สินที่มีความปลอดภัย หลังตลาดหุ้นสหรัฐปรับตัวเพิ่มขึ้น
21 พ.ค. 2559

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนมิ.ย.ลดลง 1.90 ดอลลาร์ หรือ 0.15% ปิด (20 พ.ค.) ที่ 1,252.90 ดอลลาร์/ออนซ์ และลดลง 1.56% ในสัปดาห์นี้ สู่ระดับต่ำสุดนับตั้งแต่วันที่ 27 เม.ย., สัญญาโลหะเงินส่งมอบเดือนก.ค.เพิ่มขึ้น 3.90 เซนต์ หรือ 0.24% ปิดที่ 16.532 ดอลลาร์/ออนซ์, สัญญาพลาตินัมส่งมอบเดือนก.ค.เพิ่มขึ้น 10 ดอลลาร์ หรือ 0.99% ปิดที่ 1,023.30 ดอลลาร์/ออนซ์ และสัญญาพัลลาเดียมส่งมอบเดือนมิ.ย.เพิ่มขึ้น 45 เซนต์ หรือ 0.1% ปิดที่ 558.90 ดอลลาร์/ออนซ์
ราคาทองคำได้รับแรงกดดันจากการปรับตัวเพิ่มขึ้นของตลาดหุ้นสหรัฐ ที่ปรับตัวเพิ่มขึ้นเล็กน้อยเมื่อคืนนี้ นักวิเคราะห์กล่าวว่า หากตลาดหลักทรัพย์ปรับตัวเพิ่มขึ้น ราคาโลหะมีค่าจะปรับตัวลดลง เนื่องจากนักลงทุนเทขายทรัพย์สินที่มีความปลอดภัย และในทำนองกลับกัน
นอกจากนี้ ตลาดทองคำยังได้รับแรงกดดันจากรายงานของสมาคมนายหน้าอสังหาริมทรัพย์แห่งชาติของสหรัฐ (NAR) ที่ระบุว่า ยอดขายบ้านมือสองเพิ่มขึ้นอย่างต่อเนื่องและมากกว่าคาดการณ์ โดยยอดขายเดือนเม.ย.พุ่งขึ้น 1.7% เมื่อเทียบรายเดือน สู่ระดับสูงสุดในรอบสามเดือนที่ 5.45 ล้านยูนิต บ่งชี้ว่าความต้องการบ้านยังคงแข็งแกร่งและตลาดที่อยู่อาศัยสหรัฐยังฟื้นตัวขึ้น
ขณะที่นักวิเคราะห์คาดการณ์ก่อนหน้านี้ว่ายอดขายบ้านมือสองเดือนเม.ย. จะเพิ่มขึ้นเล็กน้อยมาอยู่ที่ 5.4 ล้านยูนิต จากระดับของเดือนมี.ค.ที่ 5.36 ล้านยูนิต ซึ่งเป็นตัวเลขที่ปรับทบทวนขึ้นจาก 5.33 ล้านยูนิตในรายงานก่อนหน้านี้